Rozhodnutie Komisie
z 8. marca 1995
o stanovení hodnoty limitov celkového prchavého zásaditého dusíka (TVB-N) pri niektorých kategóriách rybacích výrobkov a o špecifikácii analytických metód, ktoré je potrebné použiť
(95/149/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady č. 91/493/EHS z 22. júla 1991, ktorou sa stanovujú zdravotné podmienky výroby výrobkov rybného hospodárstva a ich uvádzania na trh [1], najmä na kapitolu V (II) (3) jej prílohy,
keďže kontroly uvedené v smernici 91/493/EHS na zabránenie tomu, aby boli rybacie výrobky, ktoré sú nevhodné na ľudskú spotrebu, umiestnené na trhu, môžu zahŕňať niektoré chemické kontroly vrátane kontrolovania celkového prchavého zásaditého dusíka (TVB-N);
keďže je potrebné stanoviť úrovne TVB-N, ktoré sa v prípade niektorých kategórií druhov nesmú prekročiť, a špecifikovať používané metódy analýzy;
keďže metódy analýzy, ktoré sa z vedeckého hľadiska uznávajú na kontrolu TVB-N, sa musia naďalej používať ako zvyčajný postup, ale je vhodné stanoviť referenčnú metódu, ktorú možno použiť v prípade pochybnosti ohľadne výsledkov alebo v prípade sporu;
keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Nespracované rybacie výrobky patriace do kategórií druhov uvedených v prílohe I sa budú považovať za nevhodné na ľudskú spotrebu, keď organoleptické (zmyslové) zhodnotenie vyvolalo pochybnosti o ich čerstvosti, chemické kontroly ukážu, že sa prekročili nasledujúce limity TVB-N:
1. 25 miligramov dusíka/100 gramov mäsa pri druhoch uvedených v bode A prílohy I;
2. 30 miligramov dusíka/100 gramov mäsa pri druhoch uvedených v bode B prílohy I;
3. 35 miligramov dusíka/100 gramov mäsa pri druhoch uvedených v bode C prílohy I.
Článok 2
1. Referenčná metóda, ktorá sa použije na kontrolu limitov TVB-N, je metóda používajúca destiláciu extraktu deproteínovaného kyselinou chloristou uvedenú v prílohe II.
2. Destiláciu uvedenú v odseku 1 treba vykonať s použitím prístroja, ktorý zodpovedá zásadám schémy v prílohe III.
3. Štandardné metódy, ktoré možno použiť na kontrolu limitov TVB-N, sú tieto:
- mikrodifúzna metóda, ktorú opísal Conway a Byrne (1933),
- priama destilačná metóda, ktorú opísal Antobacopulos (1968),
- destilácia extraktu deproteínovaného kyselinou trichlóroctovou (Výbor pre Codex Alimentarius pre ryby a rybie výrobky (1968)).
4. Vzorka musí obsahovať približne sto gramov mäsa odobraného najmenej z troch rozličných miest a spolu zmiešaných pomletím.
Článok 3
Členské štáty odporučia úradným laboratóriám ako štandardný postup použitie referenčnej metódy uvedenej v článku 2 ods. 1 V prípade pochybností alebo sporu pokiaľ ide o výsledky analýzy vykonanej jednou z bežných metód možno na kontrolu výsledkov použiť iba túto referenčnú metódu.
Článok 4
Toto rozhodnutie je adresované členským štátom.
V Bruseli 8. marca 1995